Пачалі сяўбу з яравой пшаніцы гатунку “тома”. І калі будзе спрыяць надвор’е, зусім хутка першыя зярняты, кінутыя ў глебу, прарастуць і упрыгожаць палеткі маладой зелянінай раслін. Першы ўчастак, у 70 га, за Любонічамі пад пасяўныя работы падрыхтавалі яшчэ з восені. Распачаць сяўбу даверылі аднаму з самых вопытных і адказных механізатараў Уладзіміру Комару. На гэтых работах ён не першы год, заўсёды ў ліку перадавікоў і ўнутрыгаспадарчага, і раённага спаборніцтваў. Справу сваю ведае выдатна. Кіруе складанай тэхнікай з лёгкасцю, даглядае яе, не дапускае значных паломак. Пасяўныя работы Уладзімір Дзмітрыевіч выконвае хутка і якасна: “А па-іншаму і нельга, — адзначыў ён у размове, — сам сею, сам і ўбіраць збожжа буду”. У пары з ім на падвозцы і загрузцы насення працуе Юрый Ільінчык.